
Nicolae BRÂNDUȘ (n.1935, București), compozitor și 
pianist concertist, a urmat studiile la Universitatea Naţională 
de Muzică din București, s-a specializat la Darmstadt și 
Aix-en-Provence și a avut stagii de cercetare la IRCAM/Paris 
şi Bourges. Este doctor în muzicologie și profesor universitar 
la UNMB, visiting professor în SUA, Germania, Israel, 
Hong Kong ș.a. A publicat numeroase articole, studii de 
specialitate și volumul Interferențe publicat la Editura 
Muzicală, Bucureşti. Are o activitate  componistică 
importantă, cu orientare stilistică de avangardă. Președinte 
al Secţiunii Naţionale Române a SIMC (1994-2002), a fost 
distins cu Premiul UCMR (1972, 2002, 2005), Premiul 
Academiei Române, Ordinul „Meritul Cultural”. 


Citez dintr-un text de-al meu publicat în anul 20141: „Este clar că simbioza 
esenţială care s-a petrecut în muzica contemporană românească după anii '50 s-a 
produs mai ales prin contactul nemijlocit al tradiţiilor Enescu-Bartok, realizat 
exemplar atât sub aspectul prezențelor creatoare, cât şi al interesului general bine 
asigurat sub aspect organizatoric de legăturile susținutele dintre centrele culturale 
din ţară și, mai târziu, după anii '60, din străinătate. Această „fuziune” se remarcă 
mai ales în creaţia lui Cornel Ţăranu, despre care cu greu s-ar putea afirma că este 
un reprezentant tipic de ceea ce se consideră în general a fi Școala Muzicală 
Clujeană: adică formată în spiritul de înaltă autoritate a profesorului Sigismund 
Toduţă, după chipul şi asemănarea acestuia: un Maestru absolut, fără îndoială. 
Cornel Ţăranu (un spirit versatil, aflat pretutindeni și peste tot locul, în același 
timp şi totodată), în pofida timpului şi a vremilor tot schimbătoare, a rămas același, 
în aceeași ambianță muzical-cromatică-modală împodobită şi împovărată (de 
multe ori) cu aceleași inevitabile ticuri stilistice. Rămâne reprezentantul tipic cel 
mai atipic al Școlii muzicale clujene. În întreaga sa activitate creatoare și-a 
răscumpărat cu prisosinţă libertatea de a nu se elibera nicidecum de propriile sale 
predilecţii. Avem de a face cu figura unui artist concludent plasat între două 
moşteniri culturale de egală — și totodată opusă -— consistenţă stilistică, marcă a 

unor lumi paralele printre care s-a vagabondat fără sfârșit în cultura muzicală 
românească (aș zice, a României). În acest context, creaţia lui Cornel Ţăranu 
reprezintă o valoroasă mărturie de competenţă...” 

Ce aş mai putea adăuga celor de mai sus? Suntem practic de aceeași 
vârstă, și mai bine de o jumătate de secol, în perioada comunistă, ne-am luptat cot 
la cot cu toată prostia de resort — de care s-ar zice că am scăpat mai apoi (este vorba 
despre Revoluţia din 1989...). Ne-a unit această convingere ca nimic altceva, 
conferindu-ne o rațiune de a fi. De a fi împreună. Dacă am adăuga la socoteală și 
anii de tinerețe, am fi și mai aproape de adevăr. Multe s-au risipit după Revoluţie 
şi fiecare dintre noi s-a asezonat cu vremurile după cum l-a dus capul. Adică cu 
vorba clasică românească : „va merge şi așa! Sănătate să fie, că restul e chestie de 
„... organizare |... 

Cu tot dragul, 


Nicolae Brânduș 


